google/wiki40b huggingface dataset:
מרדכי אליאשברג

ביוגרפיה

נולד בא' באדר תקע"ז בפלך קובנה, את השכלתו הראשונית קיבל מאביו יוסף, שהיה מלמד בישיבה. בגיל 6 החל ללמוד מפי ר' אליהו מראגולה, תלמידו של ר' חיים מוולוז'ין. נישא בגיל 9 לבת הגביר ר' מארקיל קאדיסון מסלבודקה, ובבית חותנו למד, מלבד תלמוד, גם תנ"ך וגרמנית. בגיל 13 נסע לוולוז'ין, ולמד זמן מה בישיבת וולוז'ין אצל ר' יצחק מוולוז'ין. כשחזר מוולוז'יו עסק במסחר, חי בריגה וקובנה. הוא נפגש עם משה מונטפיורי ב-1846 כשהלה ביקר בקובנה. הביקור עשה עליו רושם רב. לאחר 4 שנים עזב את מסחרו בפקודת רבו, ועבר ללימוד אינטנסיבי ומרוכז בבית מיוחד שהוקצה לו. אז כתב רבים מכתביו. 
בשנת תרי"ב קיבל, לבקשת חותנו, את רבנות העיר ז'ייז'מריאי, בה כיהן כרב 6 שנים. לרגל מחלת אשתו חזר לקובנה, וכשנתיים לאחר מותה נתמנה לרב העיר בויסק בשנת תרכ"ב. מאז ועד יומו האחרון, במשך 28 שנים, שימש ברבנות זו. 
חיבר 24 ספרים בהלכה ובמחשבת ישראל.

פועלו בתנועה הציונית

אליאשברג היה בין מייסדי הציונות הדתית. בפומבי החל עוסק בנושא בתרל"ד, אז החל לכתוב מאמרים בעיתונים המגיד, הלבנון והמליץ בענייני חיבת ציון שבהם הוא ביסס את שיטתו הלאומית-דתית. הוא השקיע עצמו בענייני חיבת ציון, ונסע תכופות להכיר חברים לדעה, ולצרפם לתנועה. ב-1883 נתכנסה אספה מרכזית של "חובבי ציון בביאליסטוק, והוא נבחר לוועד, המונה 6 אנשים, לארגון הפעילות. יחד עמו נבחרו שמואל מוהילבר ורמ"ג יפה. בוועידת קטוביץ לא השתתף עקב בריאותו הרופפת, בוועידת דרוזגניק נבחר, שלא בפניו, לאחד הגבאים-היועצים של חובבי ציון ברוסיה, יחד עם הנצי"ב והרב שמואל מוהילבר.
סיכום דעותיו הציוניות נמצא בספר "שביל הזהב", שנכתב על ידו אך נדפס לאחר מותו.

משפחתו

בנו הרב יהונתן אליאשברג היה רב, אב"ד וולקוביסק ועסקן בחובבי ציון.
אולימפוס

צמחייה ובעלי חיים

ההר מצטיין בצמחייה עשירה, וגדלים בו כמה מינים ייחודיים שאינם מופיעים באף מקום אחר. מקננים עליו עופות רבים, בין המינים הדורסים: איית צרעים, פרס, עזנייה שחורה, חיוויאי, עיט גמד, עיט זהוב ובז צוקים.

במיתולוגיה היוונית

במיתולוגיה היוונית האולימפוס הוא מקום משכנם של שנים-עשר האלים האולימפיים: זאוס, הרה, פוסידון, דמטר, אתנה, אפרודיטה, ארס, דיוניסוס, אפולו, ארטמיס, הפייסטוס והרמס. האדס אל המוות לא שכן באולימפוס אלא בשאול. וכן פוסידון, השוכן במעמקי הים למעט ביקורים מפעם לפעם באולימפוס. האלים היושבים בהר מתוארים במיתוסים כשהם שותים נקטר ואוכלים אמברוסיה, המעניקים להם חיי נצח. פירוש השם אולימפוס ביוונית הוא "הזורח".
למרות קיומו במציאות, מצטייר האולימפוס באיליאדה של הומרוס כמקום נסתר ומסתורי, שמיקומו משתנה. פעם הוא נישא מעל כל הרי העולם ופעם משתלשלים ממנו היבשה והים, אך הוא אינו הר ואינו שמיים. על אף שזאוס הוא מלך האלים והשליט העליון של האולימפוס, אין ההר בבעלותו. מקום משכן זה של האלים אינו שייך לא לים, לא לארץ המתים, לא לשמים, ובעצם אינו חלק מן העולם הפיזי.

בתרבות הפופולרית

בסדרת הספרים "פרסי ג'קסון והאולימפיים" מוזכר שאין מושב האלים שוכן בקביעות על הר האולימפוס, אלא במקום שבו מתרכזת התרבות העולמית. ובימינו אנו, "בניין האמפייר סטייט".

טיפוס על ההר

במשך שנים רבות, בשל שילוב של אמונה דתית ואמונות טפלות, לא העזו אנשים לטפס על ההר. רק ב-2 באוגוסט 1913 הגיעו מטפסי ההרים הראשונים לפסגת המיטיקס, הפסגה הגבוהה של ההר.
מאז שנות ה-80 מטפסים אל ההר כ-10,000 איש בשנה, רק מיעוטם מגיעים לפסגה הגבוהה ורובם מטפסים עד לאחת מהפסגות שבדרך, במסלול האורך בין יומיים לשלושה. רוב המטפסים מתארגנים ולנים לפני הטיפוס על ההר בעיירה ליטוחורו (Λιτόχωρο), שלמרגלות ההר, או באתרי הקמפינג, הווילות והמלונות, שלאורך החופים הסמוכים לה ממזרח. את הטרק הרגלי לרוב מתחילים בגובה 1,100 מטר מעל פני הים, בעיקר מחניון פריאוניה (Prionia).

הרי אולימפוס אחרים

קיימים 18 הרים נוספים ברחבי העולם הנקראים בשם אולימפוס: ביוון; בקפריסין; באסיה הקטנה; בניו זילנד; במדינות טנסי, וושינגטון ויוטה שבארצות הברית; ובאדמת ויקטוריה שבאנטארקטיקה. כמו כן הר על מאדים נקרא בשם זה. האולימפוס שעל המאדים הוא ההר הגבוה ביותר הידוע במערכת השמש.
וואלה! תקשורת

היסטוריה

פורטל האינטרנט "וואלה!" הוקם על ידי ארז פילוסוף וגדי הדר ב-1995 במסגרת החברה "טלטל ערוצי תקשוב בע"מ". החברה הוקמה על מנת לספק שירותים למערכת ה-TVTEL. בתחילת דרכו שימש כמדריך אתרי אינטרנט, הראשון בשפה העברית. ב-1997, נרכשה חברת האם של האתר בידי חברת "משוב מחשבים שיווק", מקבוצת "משוב מחשבים", בהנהגת יקי דוניץ ודוד אסיא.
בשנת 1998 שינתה החברה, אשר נסחרה בבורסה לניירות ערך בתל אביב, את שמה ל"וואלה! תקשורת בע"מ". באותה שנה נרכשה השליטה בחברה על ידי פורמולה מערכות, בניהולו של דני גולדשטיין. בשנת 2001 מוזגה לתוכה חברת IOL מקבוצת הארץ, שסיפקה לאתר תוכן בנושאי אקטואליה.
ב-2008 הודיעה "הארץ" על כוונתה למכור את אחזקותיה בחברה, וב-2010 רכשה אותן "בזק" תמורת 88 מיליון ש"ח. בהמשך רכשה "בזק" את מניות הציבור, ובאפריל 2012 הפכה החברה לפרטית ונמחקה ממסחר בבורסה.
מאז רכשה "בזק" את מניות החברה, החלה החברה להישען יותר על צוות האתר וכן שדרגה מהותית את מערכת החדשות העצמאית. בבניין החברה בתל אביב הוקמו אולפני וידאו עצמאיים ובהם מוקלטות תוכניות קבועות המשודרות באתר וכן מהדורת חדשות יומית. 
ביולי 2010 רכשה 75 אחוזים מחברת "קורל תל" המחזיקה באתר יד2, ובנובמבר 2013 רכשה וואלה! את יתרת הבעלות בחברה. במאי 2014 מכרה את מלוא אחזקותיה באתר יד2 למו"ל הגרמני אקסל שפרינגר, בסכום של כ-800 מיליון ש"ח בעסקה שהובילו מנכ"ל החברה אילן ישועה וסמנכ"ל הכספים גיל בנימיני. הייתה זאת הרכישה הגבוהה ביותר של חברת אינטרנט הפועלת בשוק המקומי.

בעלי עניין

בעלת השליטה בחברה היא קבוצת בזק (100%). יושב ראש החברה הוא שלמה רודב והמנכ"ל הוא עידו אשד אשר נכנס לתפקידו כמנכ"ל החברה ביוני 2019.
סויוזמולטפילם

השנים הראשונות

פרק זה לוקה בחסר. אנא תרמו לוויקיפדיה והשלימו אותו.  
האולפן הוקם ב-10 ביוני 1936 במוסקבה ובאותה שנה יצא סרט האנימציה הסובייטי הראשון "באפריקה חם".

לאחר התפרקות ברית המועצות

עם פירוק ברית המועצות התפצל האולפן למספר חברות והופסקה יצירת סרטים חדשים. זכויות היוצרים על הסרטים הישנים נמכרו לחברה אמריקאית. חוזה מכירת הזכויות נידון בבתי משפט במשך שנים רבות.

מאז 2001

ב-1 ביוני 2010, אוגדו בצו נשיאותי של דמיטרי מדבדב 5 אולפני אנימציה רוסיים ליצירת תאגיד ממלכתי להפקת סרטי אנימציה, "אוסף הסרטים הממלכתי המאוחד" (Объединенная государственная киноколлекция).
דובל'ה

דובל'ה היה שעשועון טלוויזיה אינטראקטיבי בהנחייתה של עינב גלילי ששודר במסגרת רצועת השידורים של חינוכית 2 בשנת 1993 והתוכנית חודשה בערוץ הראשון בשנים 1995 -1997.
המשתתפים בתוכנית התקשרו לאולפן מהבית והתחרו במשחק וידאו שנשלט על ידי לחצני החיוג של הטלפון. גיבור המשחק היה דובל'ה, בדמותו של ישראלי טיפוסי בלבוש גופיה וסנדלים, ועל המשתתפים הוטלה המשימה להעביר את דובל'ה בשלום במסלולי מכשולים שהורכב משיט אבובים בירדן ומסע ג'יפ במדבר. בתום המסלול היה עליהם להשיב על שאלת טריוויה מתוך שלושה נושאים שהוצגו לבחירתם. הפרס הראשון בתוכנית היה טיסה ליורודיסני. בעונה ששודרה בערוץ הראשון נוסף מסלול נוסף, שבחלקו הראשון יש מסלול סקי ובחלקו השני יש שיט בסירת מנוע. העונה השנייה שודרה בזאפ לפני התוכנית המרכזית שלה, של אותו היום, כשבקיץ 1996 שודרה כתוכנית מלאה בימי שבת. 
את שיר הפתיח של העונה הראשונה ביצע יושי שדה ואת שיר הפתיח של העונה השנייה ביצע אבי דור עם חבורת ילדים. 
דובל'ה היה שעשועון המחשב האינטראקטיבי הראשון מסוגו בישראל].
אלמגור - ארגון נפגעי טרור

פעילות

ארגון אלמגור מציג קו השולל שחרור מחבלים, גם במסגרת שחרור שבויים ישראלים, בנימוק שבעבר הוכח שרבים מהם חוזרים לדרך הטרור. במסגרת זו מבוצעים קמפיינים ציבורים נגד עסקאות לשחרור מחבלים, וכן מוגשות תביעות משפטיות בארץ ובעולם כנגד ארגוני הטרור. בעבר הוגשה תביעה כנגד יאסר ערפאת. ארגון אלמגור מצטרף לעיתים כמשיב כנגד עתירות שמטרתן למנוע הריסת בתי פלסטינים.
ב-6 באוגוסט 2003 אישר הקבינט המדיני-ביטחוני שחרור אלפי פלסטינים העצורים בישראל כמחווה למנהיגי הרשות הפלסטינית. עקב עתירה של אלמגור, הורה בית המשפט הגבוה לצדק למדינה לפרסם את שמות העצורים והסיבה למעצרם, 48 שעות לפני שחרורם. לאחר מכן בדקו מתנדבי הארגון את שמות העצורים, וגילו ביניהם שלושה פעילי טרור שאינם עומדים בקריטוריונים לשחרור. משרד המשפטים הורה לבטל את שחרורם.
ב-2006 יצא הארגון במסע פרסום תחת הסיסמה "אסור לשחרר את גל הפיגועים הבא".
באוקטובר 2011 הגיש הארגון לבג"ץ עתירה נגד עסקת שליט, ועתירה נגד העסקה לשחרור אילן גרפל, שנעצר במצרים. שתי העתירות נדחו.
ב-31 במאי 2012 הוחזרו גופות של 91 מחבלים לידי הרשות הפלסטינית, אך רשימת השמות לא פורסמה מראש. ארגון אלמגור דרש שהרשימה תפורסם במלואה. דוברי הארגון אמרו: "צריך לאפשר דיון ציבורי בעניין. משפחות הנרצחים זכאים לכך והציבור הישראלי ראויים להיחשף לעובדות שידועות כבר לכל הציבור הפלסטיני."
ב-2015 פנה הארגון בדרישה להסיר את שמו של הנער מוחמד אבו חדיר, אשר נרצח בפעולת טרור יהודי, משלט ההנצחה להרוגי פעולות האיבה באנדרטה בהר הרצל.
מוסטפא אבו סווי

מוסטפא אבו סווי (נולד ב-1958 ברבת עמון), הוא חוקר אסלאם ופילוסופיה פלסטיני, פרופסור באוניברסיטת אל-קודס, שם הוא עומד בראש מכון המחקר ללימודי האסלאם. עיקר עיסוקו הוא בפילוסופיה איסלאמית. מזוהה עם הפלג המתון של תנועת החמאס.

ביוגרפיה

אבו סווי נולד ב-1958. בין השנים 1980 ל-1984 למד לתואר ראשון בספרות אנגלית באוניברסיטת בית לחם. בשנים 1984 ל-1985 למד לתואר שני בפילוסופיה ובין השנים 1988 ל-1993 השלים דוקטורט בפילוסופיה, שניהם בבוסטון קולג' בארצות הברית. עבודת הדוקטורט שלו. עסקה בהתפחות האפסיטמולוגית בהגותו של אבו חמיד מוחמד אל-ע'זאלי. עם סיום לימודיו בארצות הברית לימד שנתיים בחוג לפילוסופיה באוניברסיטה האסלמית הבינלאומית במלזיה, ובשנת 2006 מונה לפרופסור חבר באוניברסיטת אל-קודס במזרח ירושלים. באוקטובר 2003 לימד באוניברסיטת פלורידה אטלנטיק מטעם תוכנית פולברייט. 
בשנת 2006 היה מועמד של מועצת ה"שורא" של החמאס לתפקיד השר הממונה על ענייני ירושלים בממשלה החדשה.
אבו סווי נשוי ואב לארבעה ילדים.
ציפור (סירה)

רכישה

סירה ראשונה נרכשה בשנת 1950 ממפעל 'קטניו' . יחד עם סירות הנפץ. בחיל הים הישראלי נקראה ה"הציפור הכחולה" על שם המכונית המהירה ביותר בעולם באותה עת הציפור הכחולה Proteus CN7 . הסירה המקורית הייתה משומשת גוף מעץ בשיטה מרועפת ועם חבטות הגלים במהירות הגבוהה נעשה רעוע. גם פרצה בה שריפה שכובתה אך לאחר מספר שנים הושבתה. שתי סירות נוספות, נבנו מעץ בדופן חלקה, בבית המלאכה של השייטת בישראל.

התקנות

הסירה תוכננה לשאת במרכזה טורפדו יחיד. במקומו הורכבו מכלי דלק שהאריכו את טווח ההפלגה. נפח פנים הסירה איפשר השטת כ-6 לוחמים. הסירות צוידו במכשירי קשר בתחום תג"ם ות"אג וחומשה במקלע 0.3. מעמדה מחוזקת בחרטום ניתן היה להפעיל מרגמה 52 ששימשה לירי פגזי תאורה. בתחילת שנות ה-60 צוידה במכשיר מכ"ם של חברת רייטאון. אנטנת המכ"ם מעל הקבינה הייתה ניתנת לקיפול על מנת להרכיב במקומה מקלע 0.3.
ארי פינס

הודאה תחת השפעה

באוגוסט 2017 שודר ב"זמן אמת" סרט שביים בשם "הודאה תחת השפעה", אותו יצר פינס יחד עם העיתונאית גלי גינת. הסרט העלה טענות לשחיתות ולעבירות פליליות שבוצעו לכאורה על ידי שוטרים במהלך חקירתו של אלישע חייבטוב, אסיר שהורשע ב-2011 בשוד וברצח במועדון סנוקר. בסרט נחשף לראשונה התיעוד מתא המעצר, בו נראה המדובב המשטרתי כשהוא משדל את חייבטוב לצרוך איתו הרואין, וכן הקלטות של חוקרי המשטרה, שמשוחחים על כוונתם להעלים ראיות מבית המשפט. כשנה לאחר שידור הסדרה, זיכה הרכב של שלושה שופטי עליון את חייבטוב פה אחד, תוך שהוא מותח ביקורת חריפה על עבודת המשטרה, שגרמה ל"טשטוש הגבולות בין הגורמים האמונים על אכיפת החוק לבין העולם העברייני", כדברי השופטת דפנה ברק-ארז. הייתה זו הפעם הראשונה בישראל שאדם שהורשע ברצח זוכה בעקבות תחקיר טלוויזיוני.
גבריאל יהודה ליכטנפלד

גבריאל יהודה (יודל) לִיכְטֶנְפֶלד (בכתיב היידי, שנהג בזמנו: ליכטענפעלד; Gabriel Judah Lichtenfeld; גי"ל; 1811, לובלין – כ"ו באדר ה'תרמ"ז, 22 במרץ 1887) היה יהודי-פולני משכיל, מתמטיקאי וסופר עברי נודע בזמנו. פרסם מאמרים בעיתונים "השחר", "הצפירה" ו-Izraelita, וחיבר ספרי לימוד למתמטיקה. חותנו של הסופר י"ל פרץ.

ביוגרפיה

ליכטנפלד נולד בשנת 1811 בעיר לובלין שבפולין הקונגרסאית. היה צאצא של רבי משה איסרלישׂ (הרמ"א), ונאמן למסורת המשפחתית, הפגין מצעירותו בקיאות בתלמוד. בהמשך למד לטינית, גרמנית, צרפתית ופולנית, והתמקד במיוחד בלימודי פילוסופיה ומתמטיקה.
החל מהגיליון השלישי של הירחון העברי "השחר", הופיעה בעיתון סדרת מאמרים מאת ליכטנפלד, אשר הסבו אליו את תשומת הלב. המוניטין שיצא לו הוסיף לעלות בעקבות סדרת מאמרים שפרסם על מתמטיקאים יהודים בשבועון היהודי בשפה הפולנית Izraelita. ליכטנפלד נודע בפולמוס שלו עם חיים זליג סלונימסקי בסוגיות מתמטיות, שאף גלש לפסים אישיים.
בשנת ה'תרל"א (1870 או 1871) השיא ליכטנפלד את בתו שרה לי"ל פרץ הצעיר, בשידוך; לזוג נולדו בנים, וכעבור מספר שנים הם התגרשו.
ב-1877 הוציא ליכטנפלד עם חתנו קובץ ספרותי.
ליכטנפלד נפטר בתום מחלה ממושכת בוורשה בשנת 1887, בגיל 76.
הפיליפינים במשחקים האולימפיים לנוער

משחקי הקיץ

המשלחת הראשונה של הפיליפינים למשחקים האולימפיים לנוער הייתה לאולימפיאדת הנוער סינגפור וכללה תשעה ספורטאים שהתחרו בחמישה ענפי ספורט. המשלחת הגיעה להישגים נאים בענפים הרמת משקולות שדורגה במקום החמישי בקטגוריית משקל עד 63 ק"ג לנערות, שחייה עם העפלה לגמר משחה 200 מטר בסגנון שחייה חופשית לנערים בה סיימה במקום השמיני, וטניס עם העפלה לרבע הגמר בטורניר הנערים. ספורטאי המשלחת התחרו גם בענפים טאקוונדו וכדורסל בה הם לא הגיעו להישגים משמעותיים. המשלחת לאולימפיאדת הנוער נאנג'ינג מנתה שבעה ספורטאים שהתחרו בשישה ענפים. המשלחת הגיעה להישג בענף התעמלות עם העפלה לשני גמרים בה דורגו במקום השישי בתרגיל המקבילים מדורגים ובמקום האחת עשרה בקרב רב נערות. המשלחת לא הגיעה להישגים משמעותיים בענפים אתלטיקה, טריאתלון, קליעה, קשתות ושחייה.

משחקי החורף

הפיליפינים השתתפה לראשונה במשחקי החורף האולימפיים לנוער באולימפיאדת הנוער אינסברוק ושלחה משלחת המונה שני ספורטאים שהתחרו בשני ענפי ספורט. המשלחת הגיעה להישג נאה בענף החלקה אמנותית שדורגה במקום השביעי בטורניר הנערים. בענף הסקי אלפיני המשלחת לא דורגה במקומות גבוהים אך גם לא במקומות האחרונים.
הסולם הבינלאומי לאירוע אטומי ורדיולוגי

הסולם הבינלאומי לאירוע אטומי ורדיולוגי (באנגלית: International Nuclear and Radiological Event Scale; ראשי תיבות INES) נקבע בשנת 1990 על ידי הסוכנות הבינלאומית לאנרגיה אטומית במטרה לאפשר דיווח מיידי באשר להיבטים הבטיחותיים הכרוכים בתאונות בחומרים בקיעים.
הסולם הבינלאומי לאירוע אטומי ורדיולוגי הוא סקאלה לוגריתמית, בדומה לסולם מגניטודה לפי מומנט המשמש לקביעת חוזקן של רעידות אדמה. עליית דרגה אחת בסולם חמורה פי עשרה מחומרת דרגה אחת נמוכה ממנה. שלא בדומה לרעידות אדמה, שם ניתן לכמת את עוצמת הרעידה באמצעות מיכשור מדידה, דרגת החומרה של אסון מעשה ידי אדם כמו תאונה גרעינית, נתון יותר לפרשנות אנושית. כתוצאה מן הקושי לפרש, הסולם הבינלאומי לאירוע אטומי נקבע פרק זמן משמעותי לאחר קרות האירוע. לכן, סולם זה ישים במידה מוגבלת ככלי לגיוס סיוע לאזור אסון.
הדירוג לפי הסולם אינו נקבע בידי גורם תקינה מרכזי, אלא על ידי גורמים שונים על פי מדריך רשמי שפורסם על ידי הסוכנות הבינלאומית לאנרגיה אטומית. באירועי תקלה גרעינית בולטים הדירוג נקבע לעיתים על ידי מפעיל הכור הגרעיני, על ידי גוף לאומי ממשלתי רשמי, ולעיתים אף על ידי מוסדות מדעיים, רשויות בינלאומיות, או מומחים אחרים. לכן, לעיתים קיימת חוסר עקביות בין גורמים שונים באשר לדרגת האירוע בסולם.
בסולם הוגדרו מספר קריטריונים ומדדים כדי לקדם דיווח עקבי לאירועי תקלה גרעינית. קיימות שבע דרגות מעל האפס בסולם הבינלאומי לאירוע אטומי ורדיולוגי: שלוש הדרגות הנמוכות מוגדרות כ"אירועים", וארבע הדרגות הגבוהות כ"תאונות". קיימת אף דרגה 0.

אופן הדירוג

הדרגה בסולם נקבעת על פי הציון הגבוה ביותר מבין שלושה: השפעות על הסביבה מחוץ לאתר, השפעות בתוך האתר, ופגיעה בהגנה לעומק.
נחמן מיפלב

קורות חיים

נחמן מיפלב נולד בעיירה סקידל שבפלך גרודנו (בתחום המושב היהודי של האימפריה הרוסית) למשפחת חייטים דלת-אמצעים. למד במסלול הדתי מסורתי הרגיל: 'חדר' וישיבה. את לימודיו הכלליים עשה בלומז'ה (פולין) ובמינסק, השלים בהצלחה בחינות בגרות אקסטרניות (חיצוניות), ויצא לעיר קרקוב.
בשנת 1905, לאחר כישלון המהפכה ברוסיה, החל נחמן מיפלב להורות בקרקוב (בהמשך בבית הספר העברי בעיר), ובמקביל עסק בעריכה והחל לכתוב את יצירותיו שלו, עברית ויידיש. בשנת 1921 ייסד וערך בקרקוב שבועון עברי לילדים בשם "הקורא הצעיר"; זה לא החזיק מעמד זמן רב, ולאחר כתריסר גיליונות נסגר. אך מיפלב המשיך בכתיבתו בבמות רבות אחרות.
הוא היה במשך שנים רבות מהמשתתפים הקבועים בעיתוני היהודים בפולין, הן בעברית והן ביידיש. מגיל צעיר חיבר סיפורים קצרים, וכשהיה בן עשרים נדפס סיפורו הראשון. נחמן מיפלב נתן מכוחו לא רק לסיפורת ריאליסטית, אלא גם חיבר מחזות חינוכיים, כתב, תרגם וכינס אגדות עם, וכתב הומורסקות ופיליטונים.
ספריו העבריים כונסו ונדפסו בפולין, בוורשה ובקרקוב. את יצירתו ביידיש לא כינס. חלק מספריו הראשונים שנדפסו בוורשה, חזרו ונדפסו בישראל.
מיפלב נפטר בקרקוב בסתיו 1937, בגיל 50.
בנו, הצייר המפורסם והקוסם הידוע צ'אן קנסטה, עשה רבות להזכרת שמו בהופעותיו בטלוויזיה.
הארמייה השלישית (ברית המועצות)

היסטוריה

היחידה הוקמה ב-15 בספטמבר 1939 על בסיס היחידות שהיו ממוקמות באזור ויטבסק. היא השתתפה בפלישת ברית המועצות לפולין. 
לאחר פלישת הורמאכט לברית המועצות, היא החלה בקרבות מגננה באזור הרודנה. בסוף יוני, בעקבות קרב ביאליסטוק-מינסק היא למעשה הפסיקה להתקיים. אומנם מפקדה וסילי קוזנצוב עם חלק מהיחידות הצליח לצאת מהכיתור.
ב-1 באוגוסט 1941 הארמייה השלישית הוקמה מחדש. היא השתתפה בקרב סמולנסק ונחלה תבוסה. באוקטובר-נובמבר 1941 היא השתתפה בקרב מוסקבה. לאחר מכך יחידות הארמייה השלישית עסקו בעיקר במגננה על העמדות. ביולי-אוגוסט 1943 היא השתתפה בקרב קורסק והתקדמה עד לגבול בלארוס הסובייטית. בשנת 1944 יחידות הארמייה השתתפו במבצע בגרטיון והגיעו לגבול פולין. בשנת 1945 היא השתתפה במבצע פרוסיה המזרחית. בתחילת אפריל 1945 היחידות עברו לגרמניה וסיימו את המלחמה באזור מגדבורג.
לאחר סיום מלחמת העולם השנייה, הארמייה פורקה והמטה שלה היה בסיס להקמה מחדש של מחוז צבאי מינסק.
טנטור (כובע)

טנטור הוא כובע מחודד בצורת קונוס אשר מקצהו משתלשל אריג משי או בד המיועד לנשים, בדומה להנין. הכובע היה פופולרי בקרב הנשים הנשואות מהמעמד הגבוה בלבנט במאה ה-19.
שאהרוח' ח'אן

תחילת הקריירה

בתפקידו הראשון שיחק בסרט "ראג'ו ג'נטלמן" (1992) ומאז שיחק במספר רב של סרטים כמו "עונת האהבה", "קאראן וארג'ון" ועוד. ח'אן שיחק לעיתים קרובות לצד השחקניות פריטי זינטה, מדהורי דיקסיט, ג'והי צ'אולה וקאג'ול.
כבר בתחילת דרכו הוא הוכיח לכל מבקרי הקולנוע והטלוויזיה את כשרונו בתחום המשחק, יותר מכל בסרטים "גחמה" לצד מדהורי דיקסיט ו"הקוסם" לצדן של קאג'ול ושילפה שטי. בסרטים אלה הוא גילם תפקידים שליליים. בסרט "גחמה" הוא שיחק בתפקיד פסיכופת מטורף שיעשה הכול למען השגתה של בחורה, ובסרט "הקוסם", שצולם שנה לפני כן, הוא שיחק בתפקיד דומה של פסיכופת רוצח שעושה הכול כדי לנקום את מות משפחתו.

סרטים והפקה

בין סרטיו: "אשוקה" - סרט היסטורי תקופתי, "אהובתי אני שלך" לצדם של סלמן ח'אן ומדהורי דיקסיט, "פחם בוער", "משהו זז בלב" לצדה של קאג'ול, "לבי משתגע" עם מדהורי דיקסיט קאריסמה קאפור ואקשאיי קומאר "אולי לא יהיה מחר" ו"ויר זארה" עם פריטי זינטה, "בת הגנרל", "אהבה בהמשכים" ו"דבדס" עם אישווריה ראי. סרט זה הוכתר באותה שנה בתור הסרט של אסיה."דון","קדימה הודו!"לעולם אל תגיד להתראות" "ואום שאנטי אום"
מלבד היותו שחקן ח'אן גם הפיק מספר סרטים. מבין הסרטים שהפיק, "אשוקה", שאותו הפיק יחד עם השחקנית ג'והי צ'אולה, איתה שיחק במספר רב של סרטים.
גוגל מפות

מציאת נתיב נווט, הצגת זמני נסיעה ו"פקקי תנועה"

לאחר בחירת יעד הנסיעה, נפתח חלון המאפשר לבחור את נקודת היציאה לנווט. לאחר בחירת נקודת היציאה, היישום מחשב נתיב אופטימלי ומציג אותו על המפה. בדרך כלל יוצגו שני נתיבים אפשריים כאשר לגבי כל אחד מהם מוצג זמן הנסיעה המוערך. במצב זה ניתן לבחור גם הצגה של התנועה בכבישים לאורך המסלול. לא ברור מאין גוגל לוקחת את נתוני התנועה והועלו שתי השערות לגבי נתון זה. מעקב אוטומטי על כל משתמשי גוגל שלא חסמו את דיווחי המיקום העצמי או שימוש בנתוני חברת Waze שנרכשה על ידי גוגל. במצב זה, הקשה על "השלבים במסלול" תפתח חלון הכולל את סיפור הנסיעה המפורט במלל/ טקסט.

כאשר הגישה לגוגל מפות מתבצעת מתוך מכשיר נייד, כברירת מחדל, הנווט יוצג מהמיקום העכשווי של המכשיר אל נקודת היעד שנבחרה.

תצוגת תמונות מגובה פני השטח - שימוש ב"גוגל תצוגת רחוב" ו"Google Views"

השירות מציע גם אפשרות לראות אזור מסוים מתצפית מציאותית אשר צולמה על ידי גוגל בחלק מהמקומות הבנויים, גוגל מחזיקה גם מודל תלת ממדי של המרחב סביב נקודת הצילום.
אוסף התכונות הזה, מאפשר לעשות "סיור וירטואלי" במקומות שונים. עיקר הכבישים והרחובות מופו באמצעות רכב נושא מצלמה. אתרים שונים בעולם תועדו באמצעות מצלמה נישאת על ידי אדם-כך לדוגמה בישראל מופו אתרים כגון ראש הנקרה, העיר העתיקה בירושלים ושביל ישראל.

תמונות של משתמשים

בחלון השמאלי תחתון, ניתן גם לבחור הצגה של חלון ייעודי הכולל בתוכו "בולים" של תמונות שהעלו כלל משתמשי "פנורמיו". מעבר עם העכבר מעל תמונות אלו מראה איפה כל תמונה כזו צולמה. תכונה זו ככל הנראה, תועבר לGoogle Views לאחר סגירת פנורמיו עליה גוגל הכריזה בספטמבר 2014.
במדבר רבה

במדבר רבה הוא מדרש אגדה על ספר במדבר. המדרש מחולק לעשרים ושלושה פרקים. המדרש מורכב משני חלקים הראשון עוסק בפרקים א'-ז', שבספר במדבר והשני - בפרקים ח'-ל"ו.
שם התואר 'רבה' שנוסף למדרש נבע מהעתקה משותפת של מדרשי אגדה על התורה באותם כתבי היד, הכוללים את מדרש רבה.

זמן כתיבת המדרש

המדרש מוזכר בשמו בפעם הראשונה בידי רבי יהודה בן יקר, מורו ורבו של הרמב"ן וגם אצל הרמב"ן. ככל הנראה נערך המדרש בסביבות המאה ה-12 בפרובאנס. שמו של המדרש מוזכר גם אצל רבי עזריאל מגירונה ומצוטט אצל חכמים מן המאה ה-13, מכאן למדים, שהמדרש נערך עשרות שנים קודם כלומר במאה ה-12. עריכת המדרש וצורת הכתיבה משווים למדרש אופי של מדרשים אחרים במדרש רבה כמו בראשית רבה וויקרא רבה. 
מדרש במדבר רבה מורכב משני חלקים. חלקו הראשון של המדרש מאופיינת בדרך כתיבתו של רבי משה הדרשן, וחלקו השני של המדרש זהה למקבילות שלו במדרש תנחומא].

לשון המדרש וסגנונו

לשונו של המדרש היא ברובה עברית  מתקופת המשנה ומעט עברית מימי הביניים, ארמית ומילים בשפות אירופאיות . סגנון כתיבת המדרש ארוך וארכאי, ובכך הוא שונה ממדרשי חז"ל הקדומים, אשר מצמצמים בכתיבה.  אריכות הכתיבה גורמת מעט לחוסר הבנה ביחס לכוונת כותב המדרש. 
המדרש על שתי פרשות ספר במדבר ,פרשת במדבר ופרשת נשא ארוך כיפליים משאר המדרשים בקובץ זה על שאר פרשות ספר במדבר. מקורות נכבדים מהמדרשים  הם ממקורות קדומים יותר, אך בהם נערכו שינויים כדי שיתאימו לרוח כתיבת מדרש רבה. בנוסף לדרשות, מכיל המדרש סיפורים המרחיבים את הסיפור המקראי על כל גווניו וכן משלים ופתגמים.

חלוקתו של המדרש

המדרש מחולק לעשרים ושלושה פרקים. המדרש מורכב משני חלקים הראשון עוסק בפרקים א'-ז', שבספר במדבר והשני - בפרקים ח'-ל"ו. 
אבי תנועת "חכמת ישראל", יום-טוב ליפמן צונץ טען כי  לא מחבר אחד חיבר את שני החלקים. לשיטתו שני החלקים  היו שווים, כאשר נכתבו ונערכו בפעם הראשונה. בתחילה כל הפרקים החלו  בהלכה, בסדר המקראות או העניינים. לאחר זמן מה, מחבר אחר ערך מחדש את שתי הפרשיות הראשונות, עד פרשת נשא. בשתי הפרשות הראשונות האריך ואת שאר הפרשות השאיר כפי הנערכו בראשונה. שלמה בובר  בעקבותיו טוען אף הוא ששני החלקים נתחברו מחברים שונים. לשיטתו מחבר אחד התחיל לערוך את המדרשים המיוחסים לספר במדבר, על פי הדוגמה של בראשית רבה,  וכאשר החל לערוך את המדרש על פרשת נשא הפסיק, ומחבר אחר השלים קובץ המדרשים.
רפאל יהודה צבי ורבלובסקי

רפאל יהודה (ר"י) צבי וֶרבּלוֹבסקי (Raphael Jehudah Zwi Werblowsky;‏ 3 בינואר 1924 – 9 ביולי 2015) היה פרופסור בקתדרה למדעי הדתות ע"ש מרטין בובר באוניברסיטה העברית בירושלים, ולשעבר דקאן הפקולטה למדעי הרוח באוניברסיטה. חתן פרס א.מ.ת במדעי הרוח לשנת 2005.

ביוגרפיה

נולד ב-1924 בפרנקפורט שבגרמניה. בסוף שנות ה-30 עלה לארץ ישראל עם משפחתו ולמד בישיבות שונות.
למד לתואר ראשון בהתכתבות באוניברסיטת לונדון וסיים בשנת 1945. עם תום מלחמת העולם השנייה ניהל בית יתומים לילדים ניצולי השואה בהולנד. בהמשך למד במסלול ישיר לדוקטורט בספרות אנגלית באוניברסיטת ז'נבה וסיים בשנת 1951 עם פרסום עבודת הדוקטורט כספר "לוציפר ופרומתאוס" , אשר זכה להקדמה מאת קארל יונג. 
לימד באוניברסיטאות מנצ'סטר ולידס, ובשנת 1956 קיבל משרת מרצה בכיר באוניברסיטה העברית, בה היה ממקימי החוג למדע הדתות. בשנת 1962 הועלה לדרגת פרופסור חבר. בשנים 1969-1965 שימש דקאן הפקולטה למדעי הרוח, וב-1971 מונה לפרופסור מן המניין.
במשך השנים שימש מרצה אורח באוניברסיטאות רבות, בהן אוניברסיטת קוקוגאקויין ואוניברסיטת צוקובה ביפן, האוניברסיטאות בראון, הרוורד, סטנפורד, ייל, ואוניברסיטת שיקגו בארצות הברית, ברן, מינכן בגרמניה, נאטאל בדרום אפריקה, מנצ'סטר בבריטניה, קומפלוטנס בספרד ומלבורן באוסטרליה. כמו כן כיהן כעמית במכוני מחקר רבים, ביניהם המכון ההולנדי למחקר מתקדם, המכון למחקר מתקדם בברלין, המכון הגבוה למדעי הדתות באוניברסיטת נוטרה דאם, המכון האנתרופולוגי המלכותי של בריטניה והמרכז לחקר מוסדות דמוקרטיים בסנטה ברברה, קליפורניה.
בין השנים 1985-1975 כיהן כמזכיר הכללי של האגודה הבינלאומית להיסטוריה של הדתות (IAHR), ובין 1995-1985 כיהן בה כסגן-נשיא. בין 1991-1978 היה גם עורכו של כתב העת Numen לחקר הדתות היוצא מטעמה.
בין 1988-1984 כיהן כסגן-נשיא המועצה הבינלאומית לפילוסופיה ומדעי הרוח (CIPSH) של ארגון אונסק"ו.
ב-1958 הקים את האגודה להבנה בין-דתית בישראל ועמד בראשה במשך כמה עשורים. בנוסף הקים את מועדון הקשת בענן להידברות בין אינטלקטואלים יהודים ונוצרים.
צבי ורבלובסקי נישא לעליזה וירץ, ולזוג נולדו חמישה ילדים. נאוה איסרוב (מורה לחינוך גופני בבית ספר לחינוך מיוחד ומורה לשחייה), פרופ׳ נעמה קונסטנטיני (רופאת ספורט ומנהלת המרכז לרפואת ספורט "הדסה אופטימל"), יסכה הרני (מורת דרך ומומחית לנצרות), עו"ד יהונתן צבי (שחקן כדור מים פעיל) ועו"ד נועם צבי (יו"ר איגוד השחייה בישראל).

מחקריו


מחקריו של ורבלובסקי משתרעים על פני תחומים רבים הנוגעים להיבטים השונים של התופעה הדתית. החל בנושאים רחבים בפנומנולוגיה של הדת, דרך עיון בדתות מזרח-אסייתיות בדגש על יפן ותרבותה, עבור בנזירות הנוצרית והבודהיסטית, וכלה במיסטיקה היהודית בימי הביניים ובגילויים של מודרניזציה וחילון.